Document ID: 32001D0067

Απόφαση της Επιτροπής
της 23ης Ιανουαρίου 2001
για τροποποίηση της απόφασης 95/328/ΕΚ για τη θέσπιση της υγειονομικής πιστοποίησης των αλιευτικών προϊόντων προέλευσης τρίτων χωρών που δεν καλύπτονται ακόμη από μια ειδική απόφαση
[κοινοποιηθείσα υπό τον αριθμό Ε(2001) 130]
(Κείμενο που παρουσιάζει ενδιαφέρον για τον ΕΟΧ)
(2001/67/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/493/ΕΟΚ του Συμβουλίου, της 22ας Ιουλίου 1991, περί καθορισμού των υγειονομικώνν κανόνων που διέπουν την παραγωγή και τη διάθεση στην αγορά των αλιευτικών προϊόντων(1), όπως τροποποιήθηκε τελευταία από την οδηγία 97/79/ΕΚ(2), και ιδίως το άρθρο 11,
Εκτιμώντας τα ακόλουθα:
(1) Η απόφαση 95/328/ΕΚ της Επιτροπής, της 25ης Ιουλίου 1995, για τη θέσπιση της υγειονομικής πιστοποίησης των αλιευτικών προϊόντων προέλευσης τρίτων χωρών που δεν καλύπτονται ακόμα από μία ειδική απόφαση(3), όπως τροποποιήθηκε τελευταία από την απόφαση 98/739/ΕΚ(4), ισχύει έως τις 31 Δεκεμβρίου 2000.
(2) Η απόφαση 97/296/ΕΚ της Επιτροπής(5), όπως τροποποιήθηκε τελευταία από την απόφαση 2001/66/ΕΚ(6), καθορίζει τον κατάλογο των τρίτων χωρών από τις οποίες επιτρέπονται οι εισαγωγές αλιευτικών προϊόντων που προορίζονται για ανθρώπινη κατανάλωση. Το μέρος ΙΙ του εν λόγω καταλόγου, περιλαμβάνει τις τρίτες χώρες που δεν καλύπτονται ακόμα από μια ειδική απόφαση, οι οποίες όμως πληρούν τις απαιτήσεις του άρθρου 2 παράγραφος 2 της απόφασης 95/408/ΕΚ του Συμβουλίου(7), όπως τροποποιήθηκε τελευταία από την απόφαση 2001/4/ΕΚ(8).
(3) Σύμφωνα με την απόφαση 95/408/ΕΚ, ο εν λόγω κατάλογος ισχύει έως τις 31 Δεκεμβρίου 2003 και, συνεπώς, η ημερομηνία ισχύος της πιστοποίησης πρέπει να τροποποιηθεί για να ευθυγραμμιστεί με την ημερομηνία ισχύος των προσωρινών καταλόγων.
(4) Επιπλέον, δεδομένου ότι η απόφαση 97/296/ΕΚ της Επιτροπής προβλέπει ότι οι εισαγωγές προϊόντων υδατοκαλλιέργειας επιτρέπονται μόνο από χώρες που απαριθμούνται στην απόφαση 2001/159/ΕΚ της Επιτροπής(9), όπως τροποποιήθηκε τελευταία από την απόφαση 2001/31/ΕΚ(10), το υπόδειγμα υγειονομικού πιστοποιητικού, που προβλέπεται στην απόφαση 95/328/ΕΚ, πρέπει να τροποποιηθεί για να συμπεριλάβει την ταυτοποίηση των προϊόντων υδατοκαλλιέργειας εφόσον απαιτείται. Το υπόδειγμα υγειονομικού πιστοποιητικού πρέπει επίσης να τροποποιηθεί για να ευθυγραμμιστεί με τα υποδείγματα υγειονομικών πιστοποιητικών που προβλέπονται συνήθως για αλιευτικά προϊόντα, τα οποία εισάγονται από τρίτες χώρες που καλύπτονται από ειδική απόφαση.
(5) Είναι, ωστόσο, ανάγκη να δοθεί μεταβατική περίοδος για την επικαιροποίηση του υποδείγματος υγειονομικού πιστοποιητικού.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Στο άρθρο 4 της απόφασης 95/328/ΕΚ, η φράση "μέχρι την 31η Δεκεμβρίου 2000" αντικαθίσταται από τη φράση "μέχρι την 31η Δεκεμβρίου 2003".
2. Το παράρτημα της παρούσας απόφασης αντικαθιστά το παράρτημα της απόφασης 95/328/ΕΚ.
Άρθρο 2
Το άρθρο 1 παράγραφος 2 αρχίζει να ισχύει 45 ημέρες μετά τη δημοσίευση της παρούσας απόφασης στην Επίσημη Εφημερίδα των Ευρωπαϊκών Κοινοτήτων.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 23 Ιανουαρίου 2001.

Labels: 0
3
5
6